בס"ד , אדר א' תשפ"ד , פרשת ויקהל , שבת מברכין

להורים היקרים

שלום רב.

**מבצע חרבות ברזל**. בצפון מתנהלים חילופי אש כבדים כבר זמן רב אך  מדינת ישראל בוחרת בשלב זה שלא להיכנס לפעילות קרקעית בלבנון. ברצועת עזה מתנהלים קרבות בדרום הרצועה ופשיטות יזומות בצפון ובמרכז.  השבוע יתחיל חודש הרמדאן ויש חשש במערכת הביטחונית מהצטרפות של גורמים בקרב הערבים תושבי יו"ש ואזרחי ישראל לפיגועים של אנשי החמאס.  **אנו ממשיכים להתפלל כל הזמן להצלחת אנשי כוחות הביטחון, לתבונה ועצה טובה שתהיה לקברניטי המדינה , לשובם של כל הלוחמים בשלום לביתם ולחזרתם במהרה של החטופים והחטופות בריאים ושלמים בנפשם וגופם.**

**שיחות חיזוק ועידוד בישיבה לבני י'-י"ב .**אנחנו ב"ה ממשיכים לחזק ולעודד את הבנים בשיחות יומיות שלי, ופעמיים בשבוע עם רבנים מישיבות הסדר ומכינות וכן שיחות שקשורות למלחמה. היום , יום חמישי התארח בישיבה ראש ישיבת ההסדר בעפולה הרב אלישע ינון ונתן לבני כיתות י'-י"א-י"ב שיעור מצוין לחג הפורים. הרב עסק במשמעיות השונות העולות מהמגילה ומהרלוונטיות שלהם לדורנו.

**כמו"כ התארח בישיבה השבוע מג"ד גדוד 7007 סא"ל מעוז שוורץ.**"רוח הלוחמים בלב ההכרעה": במשך 100 ימים נלחם גדוד 7007 בפיקודו של סא"ל במיל' מעוז שוורץ ברצועת עזה. מעוז הגיע  להרצאה מיוחדת בישיבה כדי לספר על הלכידות, רוח הלחימה, הברק בעיניים של הלוחמים והמחויבות לניצחון בקרב והכרעה במלחמה.

מעוז סיפר על העוצמות של צה"ל בתקופת המלחמה ועל ההתחזקות הרוחנית של חייליו בתקופה זו. מעוז הראה לבנים שני סרטים שהוא משוחח עם הגדוד שלו בתחילת המלחמה ושיצאו להפוגה לפני מספר ימים.

**השבוע התארחו בישיבה גם הוריו של לוחם גולני ישי פיטוסי הי"ד מחטיבת גולני גדוד 13 שנהרג בשמחת תורה.** השיחה עסקה בהקרבה, רוח לחימה ודבקות במטרה. אביו של ישי קרא לאחדות וללחימה עד השמדת החמאס מבלי להירתע ומבלי לחדול לפני ההכרעה המוחלטת. השיחות השבוע היו חשובות וערכיות מאוד.

**שעות הלימוד בישיבה .** ב"ה חזרו רוב המגוייסים לישיבה ולכן השבוע הארכנו את יום הלימודים גם לכיתות חטיבת הביניים . אנו משתדלים מאוד לשמור על שגרת לימודים לפי המערכת הרגילה ככל הניתן למרות שנשארו כ-7/8 מגוייסים . הדבר לא פשוט בכלל !!! עלי לציין שאנו משתדלים מאוד שהאווירה והמתח הלימודי יישארו בתקופת המלחמה ובמיוחד בימים אלו לפני חג הפורים.

**התוועדות חשובה לפני חג הפורים .** בישיבה קיים מנהג קבוע לפני חגי פורים. המנהג הוא לקיים ערב התוועדות ולזכור "שיום הכיפורים כפורים", וכמו שמתכוננים ליום הכיפורים מתכוננים היטב לפני חג הפורים. **במוצאי שבת הבאה אי"ה , מוצ"ש פרשת פקודי נקיים התוועדות מיוחדת לתקופה זו עם תזמורתו של הזמר הנודע עמירן דביר. אני מבקש ממש מכל ההורים – אמהות ואבות להיות שותפים עמנו בהתוועדות זו . דווקא בתקופה קשה זו שאנו נמצאים בה, אנו צריכים להיות מוכנים יותר מכל שנה לחג הפורים הבעל"ט.**

**נבחרת הרובוטיקה של הישיבה .**נבחרת הרובוטיקה של הישיבה יצאה לתחרות האזורית בחדרה . מדובר

בכ-20 תלמידים מכיתו ח'-י"ב. החבר'ה בנו לבד רובוט שנוסע ,תופס חישוקים ויורה אותם . השבוע  יתקיים  יום התחרויות האזוריות האחרון שבסופו הבנים גרמו לגאווה גדולה לישיבה , אך הבנים לא עלו לשלב הארצי. אנחנו מאחלים להם המון בהצלחה וגאים בהם מאוד!!!! **בע"ה בתחרות בשנה הבאה יעלו גם לשלב הארצי .**

**אסיפת הורים – חטיבה עליונה .** בע"ה לקראת תקופת הבגרויות אנו נקיים אסיפת הורים לבני חטי"ע והוריהם. האסיפה תתקיים ביום שלישי כ"ג אדר ב' 2/3 החל מהשעה 18.00 . **חשוב מאוד שההורים יגיעו לאסיפה להתעדכן במצב הבן לפני הבגרויות.**

**אירועי פורים תשפ"ד שיתקיימו השבוע בישיבה .** אנו מתחילים את אירועי הפורים בישיבה כבר השבוע. ביום ראשון הקרוב – ר"ח אדר ב' , תתקיים תפילה חגיגית בניהול כיתות י"ב , לאחר התפילה תתקיים הרקדת ראש חודש ברחבת הישיבה יחד עם תזמורתו של הזמר משה תוג'מן.

**ביום שני –** א' אדר ב' , יצאו בני כיתות י"ב להתפלל בבית החולים תל השומר בבניין השיקום, עם חיילי צה"ל שנפצעו במלחמה. להורים שמעוניינים להגיע לתפילה מרגשת זו, יגיעו ביום שני הקרוב לבניין השיקום בבית החולים תה"ש בשעה 7.30 .

**ביום זה יצאו בני כיתות ז' לבתי הספר היסודיים בגבעת שמואל לשמח ולשמוח עם בני בתי הספר היסודיים בגבעה.**

**טיול שנתי – כיתות י' . טיול שנתי לנגב**.

**"בנגב ייבחן העם בישראל ומדינתו - כי רק במאמץ מלוכד של עם מתנדב ומדינה מתכננת ומבצעת נוכל למשימה הגדולה של הפרחת השממה וישובה. מאמץ זה יקבע גורלה של מדינת ישראל ומעמדו של עמנו בתולדות המין האנושי."** - [דוד בן-גוריון](http://www.pitgam.net/data/%5B%D7%93%D7%95%D7%93%2B%D7%91%D7%9F-%D7%92%D7%95%D7%A8%D7%99%D7%95%D7%9F%5D/1/1/0/)

במסגרת הפעילות החברתית, גיבוש בני הישיבה והחינוך לאהבת הארץ, **יצאו בני כיתות י' לטיול שנתי גדוש חוויות בימים****ראשון -שלישי  10-12/3/24   ל' אדר א'-ב'אדר ב' תשפ"ד . בהצלחה רבה בטיול .**

**ועתה לפרשת השבוע – פרשת ויקהל .**

בשבועות האחרונים אנו קוראים בפרשיות השבוע בנושא ציווי על בניית המשכן , והשבת נקרא את פרשת ויקהל שעוסקת בעשיית המשכן. עם ישראל מצטווים להביא תרומות למשכן והם עושים זאת בצורה מרשימה ומביאים **הרבה יותר** ממה שצריך. **נשאלת השאלה** – מה אכפת למשה , שישים את הנותר במחסנים, שישמור זאת להמשך הדרך, למה משה צריך לצוות על הפסקת הבאת התרומות ??

ניגש לפרשה ..............

במהלך איסוף התרומות למשכן מתעוררת תופעה משונה. בני ישראל רוצים לתרום יותר מידי למשכן, וכך מתאר זאת הכתוב: **"וַיָּבֹאוּ כָּל הַחֲכָמִים הָעֹשִׂים אֵת כָּל מְלֶאכֶת הַקֹּדֶש ... וַיֹּאמְרוּ אֶל משֶׁה לֵּאמֹר מַרְבִּים הָעָם לְהָבִיא מִדֵּי הָעֲבֹדָה לַמְּלָאכָה אֲשֶׁר צִוָּה ה' לַעֲשׂת אֹתָהּ".** (שמות ל"ו, ד').

משה רבינו מצווה מיד כי תיפסק התרומה, והעם נשמע לו, ועוצר את שפע הנדבות: **"וַיְצַו משֶׁה וַיַּעֲבִירוּ קוֹל בַּמַּחֲנֶה לֵאמֹר אִישׁ וְאִשָּׁה אַל יַעֲשׂוּ עוֹד מְלָאכָה לִתְרוּמַת הַקֹּדֶשׁ וַיִּכָּלֵא הָעָם מֵהָבִיא"** (שם, ו').

טענת משה והחכמים מעוררת תמיהה. מדוע לעצור את שטף התרומה למשכן? מדוע למנוע מבני ישראל את הזכות לפעול במלוא הכוח עבור יעד חשוב זה?

מסביר הרב חרל"פ , כי משה וחכמים חששו מפני התלהבות יתר של בני ישראל בהבאת תרומה למשכן. התלהבות יתר מסוכנת זו עלולה להביא למצב בו בני ישראל מביאים תרומה מתוך צורך אישי פנימי, ולא בשל העובדה שה' ציווה עליהם לתרום למשכן, ובלשונו: **"מה שחששו החכמים על ריבוי ההבאה למלאכת המשכן היה מתוך שראו את גודל ההתפעלות של הריבוי וחששו שמא נובע זה מתוך התרגשות והתפעלות חומרית ... ולפיכך נדרש היה שנדבת המשכן הבאה לכפר על נפשותם תהיה כולה מצד הציווי ולא יתערב בזה שום זעזוע חומרי והתפעלותי"**. (מי מרום ה').

לפי הרב חרל"פ, ברגע שמשה מזהה את הסכנה, מחליט הוא לבחון את עם ישראל, לבדוק האם הם מסוגלים לעצור את ההתלהבות בשיאה. בבסיס מבחן זה עומדת ההנחה כי **אדם העובד את ה' יתברך** יהיה מסוגל לעצור את התלהבותו בשם הציווי האלוקי.

לעומת זאת, אדם המשועבד **לרגשותיו** **ועובד את עצמו** לא יצליח לעצור עצמו בעיצומה של החוויה בה הוא נתון. ואכן עם ישראל עומד במבחן, כדברי הרב חרל"פ**: "ואולם זאת הייתה ההבחנה, שתיכף שבא הציווי להפסיק את ההבאה, מיד – "ויכלא העם מהביא".**

חטא העגל נבע אף הוא ממאווייהם בני ישראל לבטא עצמם, מהצורך של בני ישראל לבטא עצמם, כעולה מלשון הכתוב: "ויֹּאמְרוּ אֵלָיו קוּם עֲשֵׂה **לָנוּ** אֱלֹהִים אֲשֶׁר יֵלְכוּ **לְפָנֵינוּ"** (שמות ל"ב, א'). וכפי שמסביר זאת הרב חרל"פ: **"וכמו כן חטא העגל היה על ידי שדימו בנפשם שאפשר להם ללכת אחרי הרגשים עצמיים"** (שם).

**ציוויי המשכן מתקנים את חטא העגל**. לאורך פרשות ויקהל-פקודי הנסמכות לחטא העגל חוזר ומודגש דבר הציווי האלוקי שבבסיס מלאכת המשכן. כך: **"וַיֹּאמֶר מֹשֶׁה, אֶל-כָּל עֲדַת בְּנֵי-יִשְׂרָאֵל לֵאמֹר:  זֶה הַדָּבָר, אֲשֶׁר צִוָּה ה’ לֵאמֹר" (שמות ל"ה, ד'); "וְכָל חֲכַם לֵב, בָּכֶם יָבֹאוּ וְיַעֲשׂוּ אֵת כָּל אֲשֶׁר צִוָּה ה’" (שמות ל"ה, י'), וכן: "כָּל-אִישׁ וְאִשָּׁה, אֲשֶׁר נָדַב לִבָּם אֹתָם, לְהָבִיא לְכָל-הַמְּלָאכָה, אֲשֶׁר צִוָּה ה’ לַעֲשׂוֹת בְּיַד-מֹשֶׁה--הֵבִיאוּ בְנֵי יִשְׂרָאֵל נְדָבָה, לַה'" (שמות ל"ה, כ"ט), ובהמשך: "וְעָשָׂה בְצַלְאֵל וְאָהֳלִיאָב וְכֹל אִישׁ חֲכַם-לֵב, אֲשֶׁר נָתַן ה’ חָכְמָה וּתְבוּנָה בָּהֵמָּה לָדַעַת לַעֲשֹׂת אֶת כָּל מְלֶאכֶת עֲבֹדַת הַקֹּדֶשׁ לְכֹל אֲשֶׁר צִוָּה, ה’" (ל"ו, א'); "וּבְצַלְאֵל בֶּן אוּרִי בֶן חוּר, לְמַטֵּה יְהוּדָה, עָשָׂה, אֵת כָּל-אֲשֶׁר צִוָּה ה’ אֶת-מֹשֶׁה" (ל"ח, כ"ב) וכן - "וַתֵּכֶל כָּל עֲבֹדַת מִשְׁכַּן אֹהֶל מוֹעֵד וַיַּעֲשׂוּ בְּנֵי יִשְׂרָאֵל כְּכֹל אֲשֶׁר צִוָּה ה’ אֶת-מֹשֶׁה, כֵּן עָשׂוּ" (ל"ט, ל"ב).**

עבודת ה' שבמשכן מושתתת על מארג עדין של איזונים, הנשאבים כולם מהציווי האלוקי בלבד. איננו בונים משכן על מנת לרצות את מאוויינו האישיים, כי אם לשם שמים, בבחינת: "גדול מצווה ועושה **מפי ה'** ממי שאינו מצווה ועושה" (קידושין ל"א.).

ישנה מסגרת ברורה בבניית המשכן - לעשות את המשכן, **אך ורק על פי ציווי ה' , אך ורק לפי רצונו של ה'.**

**מה דבר זה יכול ללמד אותנו ??**

בחיינו היום-יומיים , הרבה פעמים אנחנו שמים את עצמנו במרכז ההוויה , האדם במרכז. מלמדת אותנו פרשת השבוע שבמרכז צריך להיות אך ורק – ה' יתב' . אנו צריכים לפעול אך ורק על פי רצונו של ה', לשאול את עצמנו מידי יום- האם כך ה' רוצה שננהג ?? האם ה' ישמח במה שאני עושה ??

**הדברים הללו נכונים מאוד במיוחד בחודש אדר** . כידוע לכם , הגמרא אומרת "משנכנס אדר מרבים בשמחה", השאלה את מי אני שם במרכז השמחה. האם אני צריך לשמח את עצמי – אני במרכז, ואז השמחה יכולה להיות שמחה שלילית , או לשמוח כפי שה' ציווה, לשים את רצון ה' במרכז ההוויה ולבדוק היטב את מי ה' רוצה שנשמח.

**בואו נראה מה כותב הרמב"ם בעניין זה :** "מוטב לאדם להרבות במתנות אביונים מלהרבות בסעודתו ובמשלוח מנות לרעיו, שאין שם שמחה גדולה ומפוארה אלא לשמח לב עניים ויתומים ואלמנות וגרים, שהמשמח לב האומללים האלו דומה לשכינה שנאמר +ישעיהו נ"ז+ להחיות רוח שפלים ולהחיות לב נדכאים".(רמב"ם הלכות מגילה וחנוכה פרק ב)**.**

**שנזכה אי"ה לשים תמיד את ה' יתב' במרכז חיינו ושנעבוד אותו בשמחה ובלב שלם.**

שבת שלום ומבורך ובשורות טובות

אוהבכם ומוקירכם

שרגא פרוכטר – ראש הישיבה